Waar die komitee die onderliggende ideologie van die ANC bevestig, word hulle as hoogs gesaghebbend aanvaar, maar waar dit in stryd is hiermee word geen ag geslaan op die voorstelle nie.
Dat die hof blind is vir dié ironie is belaglik. Afrikaans is feitlik die enigste taal wat in Suid-Afrika ontwikkel het en steeds as akademiese taal gebruik word, en tog word dit verwerp. Daar is straks geen ander taal ter wêreld wat nouer aan kolonialisme verbind word as Engels nie, en tog word dit bo alle ander tale in Suid-Afrika verkies.
Die gebrek aan aandag wat aan konteks gegee word, beperk die hof en die ministerie se vermoë om inheemse tale te beskerm teen die totale oorheersing van Engels bo alle ander tale. Hierdie hofuitspraak is waarskynlik slegte nuus vir alle tale buiten Engels.
Soortgelyk aan die vorige punt, Sachs R het verduidelik dat alle taalregte eintlik bloot die regte is van tien amptelike tale teen die oorheersende versmorende impak van Engels. Die hof verleen hierdie beskerming aan geeneen van dié tale nie.
Die hof ondersoek ook nie die stappe wat deur die universiteit gedoen is om te bepaal of hulle werklik ŉ poging aangewend het om die rassekwessie op kampus op te los nie. Alle geskille word deur die universiteit en die hof toegeskryf aan Afrikaanse lesings en die redelikheid van hierdie aanname word geensins getoets nie.
Ons kan nie voortgaan en verwag dat ander namens ons Afrikaans en die Afrikaner kultuur sal beskerm nie. Nie die presidensie nie. Nie die parlement nie. Ook nie die howe nie. Slegs ons.